Diari Oficial de la Generalitat Valenciana


Sumari del DOGV 2316, del 22-07-1994 (1994/832050)

RESOLUCIÓ d'1 de juny de 1994, del secretari general de la Conselleria de Cultura, en que ressol reconèixer, i classificar i inscriure en el Registre de Fundacions Culturals Privades de la Conselleria de Cultura, a la Fundació Museu-Arxiu de la Taronja.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2316

Data del DOGV
:   22-07-1994

Secció del DOGV
:   ALTRES DISPOSICIONS

Número del document
:   1994/832050


Data del document
:   01-06-1994

Organisme emissor
:   Conselleria de Cultura

Tipus de document
:   Resolució

RESOLUCIÓ d'1 de juny de 1994, del secretari general de la Conselleria de Cultura, en què resol reconéixer, i classificar i inscriure en el Registre de Fundacions Culturals Privades de la Conselleria de Cultura, a la Fundació Museu-Arxiu de la Taronja. [94/4688]  
Vist l'expedient incoat a instància de Vicente Abad García, en nom i representació de la Fundació Museu-Arxiu de la Taronja, i en qualitat de director del Museu, i d'acord amb els següents fets:  
Primer   
Que María del Pilar Pedraza Martínez, com a consellera de Cultura de la Generalitat Valenciana; Juan Sanchordi Pitarch, com a alcalde president de l'Ajuntament de Burriana; José Montoliu Aymerich, en representació de la Caja Rural San José de Burriana, Cooperativa de Crédito Valenciana; Antonio J. Tirado Jiménez, en nom de la Fundació Caixa Castelló, i Vicente Abad García, en nom propi, intervenen i manifesten la voluntat de constituir una fundació cultural privada amb la denominació de Fundació Museu-Arxiu de la Taronja, segons consta en l'escriptura pública de constitució d'aquesta entitat, autoritzada pel notari de Valencia Andrés Santiago Guervós, el 15 d'abril de 1994, amb el número de protocol 442.  
Segon  
L'objecte de la Fundació, d'acord amb el que estableix l'article 2 dels seus estatuts, és estudiar i difondre la història de l'economia citrícola, reunint, catalogant i conservant els documents, els objectes, les imatges i qualsevol altre element produït per aquesta activitat al llarg dels dos últims segles.  
També té com a finalitat la creació d'un museu i d'un arxiu per a exhibir els fons que servesquen, a més de per a conservar i transmetre la cultura generada al voltant de la taronja, per a retre un homenatge de gratitud a les generacions d'homes i dones que amb el seu esforç i sacrifici van fer possible la creació, consolidació i expansió de la citricultura, especialment en l'àmbit valencià.  
Tercer  
Seran beneficiaris dels serveis i prestacions de la Fundació totes aquelles persones i institucions vinculades a la història, l'agricultura, el comerç, el transport i la indústria de la taronja, sempre respectant els límits que estableix l'article 1.2.d. del Decret 2.930/1972, de 21 de juliol.  
Quart  
Segons consta en els estatuts i en la carta constitucional, el capital fundacional estarà constituït per:  
1. Dos milions de pessetes (2.000.000 de pessetes) aportats per la Caja Rural San José de Burriana.  
2. La Fundació Caixa Castelló, entitat propietària de l'immoble siti al carrer Major, núm. 11, de Burriana (valorat en 200 milions de pessetes, on s'instal·larà el Museu-Arxiu de la Taronja), afectarà aquest immoble a la Fundació del Museu-Arxiu de la Taronja durant el temps que aquesta existesca i es mantinga en funcionament, mitjançant la fórmula de cessió d'ús, encara que l'immoble no integre el patrimoni immobiliari propi del Museu, ja que romandrà com a propietat de la Fundació Caixa Castelló, amb un ús destinat a la finalitat esmentada.  
3. Vicente Abad García aportarà el seu arxiu-biblioteca a la Fundació del Museu-Arxiu de la Taronja, que està valorat en vint milions de pessetes (63.509.925 PTA), mitjançant la fórmula de cessió legal corresponent, les clàusules particulars de la qual seran respectades íntegrament.  
4. L'aportació econòmica de la Generalitat Valenciana serà de sis milions de pessetes (6.000.000 PTA), a satisfer, en parts iguals, per les conselleries de Cultura, d'Agricultura, Pesca i Alimentació, i d'Indústria, Comerç i Turisme, i es farà ajustant-se als crèdits pressupostaris que, a aquest efecte, es consignen o s'habiliten en el pressupost de cada conselleria. Aquesta quantitat podrà actualitzar-se anualment segons les disponibilitats pressupostàries.  
5. L'Ajuntament de Burriana apostarà dos milions de pessetes. Aquesta aportació es realitzarà ajustant-se als crèdits pressupostaris que, a aquest efecte, es consignen o s'habiliten en el pressupost de l'Ajuntament. Aquesta quantitat podrà actualitzar-se anualment segons les disponibilitats pressupostàries.  
Cinqué  
La carta fundacional i els estatus (article 7) disposen que el Patronat de la Fundació queda constituït amb el següents membres i càrrecs:  
Presidenta: la consellera de Cultura  
Vocals nats:  
Un director general de la Conselleria d'Agricultura, Pesca i Alimentació.  
Un director general de la Conselleria d'Indústria, Comerç i Turisme.  
El president de la Fundació Caixa Castelló  
L'alcalde de Burriana.  
Un representant de la Caja Rural San José de Burriana, Cooperativa de Crédito Valenciana.  
Un representant de cada una de les empreses i institucions públiques o privades que es comprometen a efectuar aportacions econòmiques semblants a les previstes en l'article 21.  
Un representant de cada una de les empreses i institucions públiques o privades que aporten dos milions de pessetes (2.000.000 PTA) al capital fundacional.  
Vocals per designació: les empreses, els organismes, les institucions i les persones que adquiresquen el compromís d'aportar al pressupost anual de la Fundació la qualitat anual de cinc-centes mil pessetes (500.000 PTA) (calculades sobre 1994, més les successives actualitzacions anuals segons l'increment corresponent a l'IPC), adquiriran el dret a nomenar un representant que serà designat vocal del Patronat. Aquest serà membre del Patronat mentre es mantinga l'aportació anual.  
El primer Patronat que governarà la Fundació està compost pels patrons següents:  
Presidenta: María del Pilar Pedraza Martínez  
Vocals nats:  
Gonzalo Casanova López  
Antonio Bernabé García  
Antonio J. Tirado Jiménez  
Juan Sanchordi Pitarch  
José Montoliu Aymerich  
Sisé  
La resta de l'articulat estatutari regula les altres qüestions que el text reglamentari conté: l'organització i atribució dels òrgans de govern, l'obligació de retre comptes al Protectorat i la previsió per al supòsit d'extinció de la Fundació.  
Consideracions jurídiques  
Primera  
La Constitució Espanyola recull en el títol I, capítol II, secció II, article 34, el dret de fundació per a fins d'interés general.  
Segona  
L'article 1.1 del Reglament de 21 de juliol de 1972 (BOE de 30 d'octubre) diu que tindran caràcter de fundacions culturals privades els patrimonis autònoms destinats primordialment pels seus fundadors a l'educació i la investigació científica i tècnica o qualsevol altra activitat cultural, i administrats sense finalitat lucrativa per les persones a que corresponen el seu govern d'acord amb les prescripcions dels estatuts, circumstàncies, totes aquestes, que concorren en aquest cas.  
Tercera  
La carta fundacional i els estatuts continguts en l'escriptura pública de 15 d'abril de 1994, amb número de protocol 442, posseeixen els requisits bàsics de l'article 1 del Reglament de 21 de juliol de 1972 i compleixen les prescripcions dels articles 6é., 7é. i 84 d'aquest reglament, per la qual cosa la Fundació Museu-Arxiu de la Taronja pot ser reconeguda d'interés públic i classificar-se com de promoció i servei, tenint en compte l'objecte que persegueix segons l'article 2 del seus estatuts.  
Quarta  
L'expedient ha sigut tramitat a través del Servei de Fundacions de la Conselleria de Cultura, que és la competent per a dictar resolució en aquest expedient, en virtut de les atribucions que li confereix el Decret 113/93, de 26 de juliol, del Govern Valencià (DOGV núm. 2.080, de 2 d'agost de 1993)  
Vistos la Constitució Espanyola, el Reglament de les Fundacions Culturals Privades, de 21 de juliol de 1972, i totes altres disposicions d'aplicació pertinent i general, i fent ús de les facultats delegades per l'Ordre de 3 d'agost de 1993, de la Conselleria de Cultura, per la qual es deleguen determinades atribucions al secretari general (DOGV núm. 2.101, de 13 de setembre de 1993), resolc:  
Primer  
Reconéixer, classificar i inscriure com a fundació cultural privada de promoció i servei la denominada Fundació Museu-Arxiu de la Taronja, ubicada a Burriana (Castelló), al carrer Major, núm. 10.  
Segon  
Aprovar els estatuts de 15 d'abril de 1994, pels qual ha de regir-se aquesta Fundació.  
Tercer  
Aprovar el nomenament del primer Patronat, que figura en el fet cinqué d'aquesta resolució, una vegada acceptats els càrrecs de caràcter gratuït en la forma reglamentaria.  
Contra aquesta resolució, que posa fi a la via administrativa, s'hi podrà interposar un recurs contenciós administratiu davant la sala contenciosa administrativa del Tribuna Superior de Justícia de la Comunitat Valenciana, en el termini de dos mesos a comptar de l'endemà de la notificació d'aquesta.  
Per a la interposició del recurs, serà requisit imprescindible que, prèviament, el recurrent la comunique a aquest òrgan.  
Tot això, de conformitat amb el que preveuen els articles 58 i següents de la llei Reguladora de la Jurisdicció Contenciosa Administrativa, i l'article 110.3 de la llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 1 de juny de 1994.- El secretari general de la Conselleria de Cultura: Vicent Todolí Femenía.